Učesnici savjetovanja „Prevencija korupcije u visokom obrazovanju“, održanog u zgradi Vlade Federacije Bosne i Hercegovine u Sarajevu, dana 15. 05. 2024. godine:

• uvažavajući ustavne i zakonske nadležnosti u području obrazovanja

• svjesni svoje pozicije i odgovornosti u sistemu visokog obrazovanja

• opredjeljeni da u skladu sa objektivnim mogućnostima daju svoj puni doprinos razvoju visokog obrazovanja i poboljšanju studentskog standarda u Federaciji Bosne i Hercegovine donose

**Zaključke**

1. Za suzbijanje i preveniranje korupcije u visokom obrazovanju potreban je multidisciplinarni i sinergijski pristup sa svih nivoa.
2. Neophodno je intenzivirati saradnju Vlade Federacije Bosne i Hercegovine sa antikorupcionim timom i drugim uredima za borbu protiv korupcije.
3. Potrebno je pojam i pojavne oblike korupcije u visokom obrazovanju, te procedure za njihovo utvrđivanje definirati na nivou Bosne i Hercegovine i utvrditi krivične posljedice za dokazane koruptivne radnje.
4. Potrebno je u zakonskoj regulativi ugraditi mehanizme zaštite studenata kao prijavitelja korupcije.
5. Potrebno je donijeti smjernice za procjenu rizika korupcije u visokom obrazovanju i utvrditi plan integriteta na visokoškolskim ustanovama.
6. Agencija za prevenciju i borbu protiv korupcije i univerziteti će nastaviti unapređivati saradnju.
7. Na nivou univerziteta potrebno je pronaći odgovarajući način da se i krovne studentske organizacije uključe u aktivnosti prevencije korupcije.
8. Neophodno je da visokoškolske ustanove usvoje plan integriteta koji će biti sastavni dio osiguranja kvaliteta.
9. Potrebno je da se kroz saradnju visokoškolskih ustanova, ministarstava i Agencije radi na naučnim istraživanjima o korupciji u visokom obrazovanju kako bi se naučna saznanja iskoristila za dalje unapređenje procesa suzbijanja i preveniranja korupcije.
10. Neophodna je veća saradnja sa medijima koji će ponuditi edukativne sadržaje na temu korupcije općenito pa i korupcije u visokom obrazovanju.